ODREĐEN PRITVOR A. B. ZBOG OSNOVANE SUMNJE DA JE UČINIO KRIVIČNO DJELO UGROŽAVANJE JAVNOG SAOBRAĆAJA
  Rješenjem sudije za prethodni postupak Osnovnog suda u Bijeljini broj 80 0 K 186772 26 Kpp od 06.07.2026. godine, određen je pritvor osumnjičenom A. B. zbog osnovane sumnje da je učinio krivično djelo – Ugrožavanje javnog saobraćaja iz člana 402. stav 2. u vezi sa stavom 1. Krivičnog zakonika Republike Srspke. Pritvor osumnjičenom određen je po Prijedlogu za određivanje pritvora Okružnog javnog tužilaštva u Bijeljini broj T 14 0 KT 0039374 26 od 06.07.2026. godine.
  Osumnjičenom je pritvor određen iz razloga propisanih članom 197. stav 1. tačka v) Zakona o krivičnom postupku Republike Srpske, odnosno zbog postojanja naročitih okolnosti koje opravdavaju bojazan da će ponoviti krivično djelo ili da će dovršiti pokušano krivično djelo ili da će učiniti krivično djelo kojim prijeti, a za ta krivična djela može se izreći kazna zatvora od tri godine ili teža kazna.
  Nakon što je razmotrio navode iz prijedloga za određivanje pritvora, navode osumnjičenog i njegovog branioca prilikom saslušanja i uvida u priloženi spis, sud je našao da je prijedlog OJT Bijeljina za određivanje pritvora osnovan.
   Sud je našao da iz dokaza koji su priloženi postoji osnovana sumnja da je osumnjičeni A. B. počinio krivično djelo koje mu se stavlja na teret tako što je dana 04.07.2026. godine oko 19:00 časova u Bijeljini kao učesnik u javnom saobraćaju, upravljajući motornim vozilom, sa koncentracijom alkohola u organizmu od 2,02 g/kg, nepridržavajući se saobraćajnih propisa prilikom upravljanja vozilom, usljed kog propusta je izgubio kontrolu nad vozilom, pri čemu je jedno mldb. lice kao pješak zadobilo teške tjelesne povrede u vidu preloma skočnog zgloba lijeve noge i preloma karlice, zbog čega je zadržano na liječenju u bolnici ''Sveti vračevi'' u Bijeljini, odnosno kao učesnik u saobraćaju na putevima nije se pridržavao saobraćajnih propisa i time  ugrozio javni saobraćaj da je doveo u opasnost život ljudi, pa je usled toga kod drugoga nastupila teška tjelesna povreda.
     Odlučujući o posebnim razlozima za određivanje pritvora, sud je našao da je razlog iz člana 197 stav 1. tačka v) osnovan. Naime, utvrđeno je da postoje naročite okolnosti koje opravdavaju bojazan da će osumnjičeni ponoviti krivično djelo, jer je osumnjičeni samo par minuta prije nastanka ove saobraćajne nesreće, učestvovao u još jednoj saobraćajnoj nezgodi i udaljio se sa lica mjesta prije dolaska policije, da je osumnjičeni ranije osuđivan u Republici Njemačkoj i da je često pod dejstvom alkohola, što po odluci suda, predstavlja realnu opasnost da će osumnjičeni boravkom na slobodi učiniti novo krivično djelo. Kako je za krivično djelo Ugrožavanje javnog saobraćaja iz člana 402. st. 1. KZ RS predviđena kazna zatvora u trajanju od jedne do osam godina – sud je našao da su ispunjeni uslovi za određivanje pritvora iz razloga propisanih članom 197. st. 1. tačka v).
   Prilikom donošenja odluke o određivanju pritvora kao najtežom mjerom prema osumnjičenom, ovaj sud je ispitao mogućnost izricanja drugih, alternativnih mjera prema njemu umjesto pritvora, nakon čega je našao da se nijednom drugom mjerom za obezbjeđenje ne bi postigla postići ista svrha kao pritvorom.
    Određivanje pritvora osumnjičenom predstavlja mjeru prema osumnjičenom, ali se time ne dira u pretpostavku nevinosti predviđenu pozitivnim krivičnopravnim zakonodavstvom Republike Srpske, te će krivica osumnjičenog biti utvrđivana u daljem toku postupka.
